เขื่อนภูมิพลและเขื่อนสิริกิติ์ ปรับลดการระบายน้ำในแล้ว เพื่อป้องกันผลกระทบพื้นที่ท้ายน้ำ
ศูนย์เฉพาะกิจชั่วคราวในภาวะวิกฤต สทนช. ปรับลดการระบายน้ำในเขื่อนภูมิพลและเขื่อนสิริกิติ์แล้ว เพื่อป้องผลกระทบพื้นที่ท้ายน้ำ พร้อม เฝ้าระวังระดับน้ำแม่น้ำโขงสูงขึ้น และฝนตกหนักช่วงวันที่ 4–8 กันยายนนี้

นายสำเริง  แสงภู่วงค์ รองเลขาธิการสำนักงานทรัพยากรน้ำแห่งชาติ (สทนช.) ในฐานะผู้อำนวยการศูนย์เฉพาะกิจชั่วคราวในภาวะวิกฤต กล่าวถึงสถานการณ์น้ำลุ่มน้ำเจ้าพระยา ว่า อัตราการระบายท้ายเขื่อนเจ้าพระยาอยู่ที่ 820 ลูกบาศก์เมตรต่อวินาที ส่งผลให้ระดับน้ำแม่น้ำเจ้าพระยาด้านท้ายเขื่อนจะเพิ่มขึ้นประมาณ 30-50 เซนติเมตร จึงต้องพิจารณาปรับแผนการระบายน้ำให้ส่งผลกระทบน้อยที่สุด โดยการไฟฟ้าฝ่ายผลิตแห่งประเทศไทย (กฟผ.) ได้ปรับลดการระบายน้ำในเขื่อนภูมิพลและเขื่อนสิริกิติ์แล้วเมื่อวานนี้ 2 ก.ย.61 
ขณะที่พื้นที่ภาคตะวันตกใน 4 เขื่อนขนาดใหญ่ยังคงเร่งการพร่องน้ำ เนื่องจากฝนยังตกต่อเนื่องและไว้รองรับน้ำฝนตามฤดูกาลช่วงปลายเดือนกันยายนถึงตุลาคม คือ เขื่อนศรีนครินทร์ ปริมาณน้ำร้อยละ 91 ระบายออกวันละ 25.97 ล้านลูกบาศก์เมตร  เขื่อนวชิราลงกรณ  ปริมาณน้ำร้อยละ 94  ระบายออกวันละ 52.33 ล้านลูกบาศก์เมตร  เขื่อนแก่งกระจาน ปริมาณน้ำร้อยละ 106 มีน้ำล้นทางระบายน้ำ (Spillway) สูง 1.02 ม. ระบายออกวันละ 15.74 ล้านลูกบาศก์เมตร และเขื่อนปราณบุรี ปริมาณน้ำร้อยละ 80 
สำหรับแม่น้ำโขง มีแนวโน้มน้ำสูงขึ้นและระดับน้ำสูงกว่าตลิ่ง ที่จังหวัดหนองคาย นครพนมและจังหวัดมุกดาหาร และต้องเฝ้าระวังบริเวณ จังหวัดบึงกาฬ และอำเภอโขงเจียม จังหวัดอุบลราชธานี ขณะที่ต้องเฝ้าระวังอ่างเก็บน้ำขนาดใหญ่ที่มีระดับต่ำกว่าเกณฑ์ควบคุม (Lower Rule Curve) 2 แห่ง คือ เขื่อนกิ่วลม ปริมาณน้ำร้อยละ 38 และ เขื่อนบางลาง ปริมาณน้ำร้อยละ  50 ด้วย

รองเลขาธิการสำนักงานทรัพยากรน้ำแห่งชาติ (สทนช.) กล่าวถึงสภาพอากาศวันนี้ ว่า ประเทศไทย มีปริมาณฝนลดลง ยกเว้นภาคเหนือและภาคตะวันออกเฉียงเหนือยังคงมีปริมาณฝนมากกว่าภาคอื่นๆ โดย 24 ชั่วโมงที่ผ่านมามีฝนตกปานกลางถึงหนักในภาคเหนือ ภาคใต้ และภาคตะวันออกเฉียงเหนือ ส่วนภาคกลาง ภาคตะวันตก และภาคตะวันออกมีฝนตกเล็กน้อยถึงปานกลาง ทั้งนี้ ระหว่างวันที่ 4–8 กันยายน  ประเทศไทยจะมีฝนเพิ่มขึ้นกับมีฝนตกหนักบางพื้นที่บริเวณภาคเหนือ ภาคตะวันออกเฉียงเหนือ ภาคตะวันออก และภาคใต้